**Anton Jaro** (\*24. júl 1954, Bratislava) je slovenský štúdiový hudobník, hráč na kontrabas, basovú gitaru a skladateľ. Aj keď je vo vlastnej produkcii zameraný skôr na džezovú hudbu, ako štúdiový hudobník spolupracuje na projektoch rôznych hudobníkov v pestrom spektre hudobných žánrov.

Životopis
---------

Anton Jaro sa narodil 24. júla 1954 v Bratislave. Neskôr študoval na Strednej priemyselnej škole polygrafickej v Bratislave. Počas školy hrával ako basgitarista v rockovej kapele Ex We 5. Začiatkom 70. rokov sa stal členom jazzrockovej skupiny Fermata, s hral na viacerých, aj zahraničných koncertoch a nahral albumy *Fermata I* (1975), *Pieseň z hôľ* (1977). V roku 1976 začal Anton Jaro spolupracovať s kvartetom Laca Gerhardta. Nahral s ním album *Prečo sme sa oženili?* (1977). Príležitostne hrával aj s Dežom Ursínym, jeho meno nájdeme medzi hudobníkmi na albumoch *Pevnina detstva* (1978) a *Zelená* (1999). 

Medzi rokmi 1985 až 1990 bol Anton Jaro členom Tanečného orchestra Československej televízie v Bratislave, v Big Bande Radio Bratislava hrával v rokoch 1990 až 1994. V rokoch 1986 až 1990 hral Anton Jaro v skupine Alef gitaristu Andreja Kellenbergera a v rokoch 1986 až 1987 v Combe Petra Lipu. V džerockovom gitarovom triu Jakabčic-Burian-Jaro hrával Anton Jaro od roku 1987, kedy vystúpili na prehliadke slovenského džezu počas Bratislavských jazzových dní. 

V rokoch 1987 až 1992 Anton Jaro na Konzervatóriu v Bratislave vyštudoval u profesora Pavla Profanta hru na kontrabas.

V 80 rokoch je Anton Jaro aktívny aj pri nahrávaní populárnej hudby. Ako štúdiových hudobník bol pri vzniku mnohých známych slovenských hudobných albumov: so skupinou Elán nahrával *Detektívku* (1986), *Nebezpečný náklad* (1988), či album *Rabaka* (1989), v spolupráci s Marianom Greksom bol Anton Jaro členom štúdiovej kapely pri nahrávaní Greksovho albumu *Demikát*, so spevákom Petrom Nagyom nahral basy na albumoch *"ale"* (1987) a *Šachy robia človeka* (1989). Anton Jaro spolupracoval aj s Paľom Haberom, s Pavlom Hammelom a so skupinou Prúdy, či s Robom Grigorovom, s Big Bandom Pavla Zajačka, so Soňou Horňákovou a s mnohými ďalšími.

V roku 1998 Anton Jaro založil skupinu, ktorú nazval Jazz Standards Antona Jara a naďalej pokračuje v spolupráci s rôznymi umelcami. Jeho meno nájdeme na obale mnohých súčasných albumov. Účinkoval napríklad aj na albume *Knights of the Living Groove* (2005) od amerického saxofonistu Petra Cardarelliho, ako člen Filharmonického kontrabasového kvinteta účinkoval na albume *Joseph Kolkovich - Nine Preludes, Silent Tears of Fathers* (2007), či na albume džezovej hudobníčky a skladateľky Sisy Michalidesovej, *Zimní kúzelníci* (2009).

Diskografia
-----------

Zoznam niektorých projektov, na ktorých spolupracoval Anton Jaro:

Skupina Fermata
* 1975 – *Fermáta*
* 1976 – *Pieseň z hôľ*
* 1980 – *Dunajská legenda*

Pavol Hammel
* 1977 – *Stretnutie s tichom*
* 1987 – *Verejná lyrika*
* 1993 – *Labutie piesne* (Pavol Hammel, Marián Varga, Radim Hladík)

Skupina Burčiak, Dežo Ursiny
* 1978 – *Pevnina detstva*
* 1986 – *Zelená*
* 1989 – *Stala sa nám láska*
* 1997 – *Pevniny a vrchy*
* 2000 – *Pevniny a vrchy 2 (Rarity)*

Skupina Elán
* 1986 – *Detektívka*
* 1988 – *Nebezpečný náklad*
* 1989 – *Rabaka*

Marián Greksa, Demikát...
* 1986 – *Demikát*

Vašo Patejdl
* 1989 – *Mon amour*
* 1990 – *Dlhá cesta / Long Way*

Peter Nagy
* 1987 – *"ale"*
* 1989 – *Šachy robia človeka*

Skupina Lojzo
* 1987 – *Ticho po plešine*
* 1996 – *Laz Vegaz*

Peter Lipa
* 1987 – *Je to stále tak*
* 1989 – *That's the Way It Is*

Robo Grigorov
* 1990 – *Národ kanibal*
* 1992 – *Chýbaš mi...*
* 1997 – *Chodci sveta*
* 2006 – *Gold*
* 2008 – *Complete Of*

Pavol Habera
* 1991 – *Pavol Habera*
* 1995 – *Zhasni a svieť*

Richard Müller
* 1992 – *Neuč vtáka lietať*

Andrej Šeban
* 1993 – *Čo dom dal*

Miroslav Žbirka
* 1994 – *Samozrejmý svet*

Michal Horáček
* 2008 – *Ohrožený druh*

Ján Lehotský
* 2010 – *Sám*

Referencie
----------

1. ↑   *Anton Jaro st. :: Collegium Wartberg* [online]. collegiumwartberg.webnode.sk, [cit. 2022-09-24]. Dostupné online.
2. ↑   *Anton Jaro - O slovenskej hudbe | Hudobne Centrum* [online]. hc.sk, [cit. 2022-09-24]. Dostupné online.
3. ↑  SKJAZZ.SK. *KONTRABASISTA A BASGITARISTA ANTON JARO !!!* [online]. www.skjazz.sk, [cit. 2022-09-24]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Anton Jaro**